পুলিশের উপর হামলা চালিয়ে আসামির পালানোর ঘটনায় উত্তাল ডোমকল

মুর্শিদাবাদ: মুর্শিদাবাদের (Murshidabad) ডোমকলে পুলিশের উপর হামলা চালিয়ে আসামি বের করে আনার ঘটনা। অন্যতম দুই অভিযুক্তকে হাওড়ার শালিমার স্টেশন থেকে ধরল জিআরপি। অভিযুক্তদের নাম মাসাবুল শেখ(৪৫) ও মলিনা বিবি(৩৫)। বৃহস্পতিবার রাতের ১২৬৬০ শালিমার নাগেরকল গুরুদেব এক্সপ্রেসে কেরালা পালিয়ে যাওয়ার পরিকল্পনা করেছিলেন।

ডোমকল থানা সূত্রে খবর পেয়ে অভিযান চালায় শালিমার জিআরপি। তারপর ধৃতদের নিয়ে আসা হয় ডোমকল থানায়। শুক্রবার ধৃতদের আদলতে পাঠানো হল।

আরও পড়ুন: সরস্বতী পুজো না করতে দেওয়ার অভিযোগে হাইকোর্টের দ্বারস্থ ল কলেজের ছাত্রছাত্রীরা

সূত্রের খবর, দুজন আসামিকে নিজেদের হেফাজতে নিয়ে তাঁদের বাড়ি থেকে মালপত্র উদ্ধার করতে আলিনগর গিয়েছিল পুলিশ। তখনই বাড়ির লোকজন চড়াও হয় পুলিশের উপর। মাসাবুল শেখ হাসুয়া দিয়ে ওসিকে আঘাত করে। মলিনা বিবি ড্রাইভারের গলায় হাসুয়া ঠেকিয়ে প্রাণে মারার হুমকি দেয়। ছিনিয়ে নেওয়া হয় আসামি। মোট ১২ জনের বিরুদ্ধে মামলা করেছিল পুলিশ। দশজন ধরা পড়লেও মাসাবুল ও মলিনা বিবি পালিয়ে বেড়াচ্ছিল। তাদের শালিমার থেকে গ্রেফতার করে জিআরপি।